《次韵刘春卿书怀》
宋代·王之道

老去宜安分，年来强竞辰。
功名虽自许，心腹欲谁陈。
赖有金谿彦，相从锦水滨。
词华三凤蔚，诗律八音纯。
风月论交旧，云山发兴新。
鄙怀烦澡雪，高义叹倾囷。
李峤真才子，唐邕实异人。
感时悲鹤战，忧国赋车辚。
寤寐思摧敌，行藏冀泽民。
廉高辞郑粟，狂笑取韩银。
松柏迷荆棘，琳琅杂珷珉。
北游观赤帻，西走避黄巾。
端木谋存鲁，长沙论过秦。
江湖双醉眼，天地一閒身。
遵海嗟黄屋，垂衣想紫宸。
擒王须李靖，抗贼付张巡。
尚缓三城役，方驰六辔询。
两河蜂伴蚁，多壘介和鳞。
烽火青淮隔，楼船古汴堙。
离宫埋茂草，禁御掩荒榛。
典册尊诸夏，戎羌守四邻。
如何来丑类，容易破重闉。
大厦烟焚突，长堤蚁溃漘。
复垣阊阖夜，层观景龙春。
蔑视排奸魏，空闻识反甄。
伤哉无止鼠，甚矣不由鹑。
天启中兴运，时当外侮宾。
此生那习坎，吾道已康屯。
黄卷何妨对，青灯正可亲。
侏儒归檃括，苦窳入陶钧。
夸父劳追日，颜回怅绝尘。
庙堂资赞辅，岩穴忍跧踆。
炳焕文中虎，玲珑席上珍。
肯终虞涧筑，聊滞越山薪。
君壮勤非勉，予衰懒是真。
会看鸣鸑鷟，相庆画麒麟。
簪绂行当贵，虀盐莫厌贫。
仲尼忧悄悄，扬子恶频频。
守节身何屈，移忠道自伸。
秋吟足佳句，飞动笔如神。

作者简介：公元一〇九三年至一一六九年字彦猷，庐州濡须人。生于宋哲宗元祐八年，卒于孝宗乾道五年，年七十七岁。善文，明白晓畅，诗亦真朴有致。为人慷慨有气节。宣和六年，（公元一一二四年）与兄之义弟之深同登进士第。对策极言燕云用兵之非，以切直抑制下列。调历阳丞。绍兴和议初成，之道方通判滁州，力陈辱国非便。大忤秦桧意，谪监南雄盐税。坐是沦废者二十年。后累官湖南转运判官，以朝奉大夫致仕。之道著有相山集三十卷，《四库总目》相山词一卷，《文献通考》传于世。